paragraph_text: Pasargada (perz. پاسارگاد, starogrčki Πασαργάδαι), jedan je od glavnih gradova Perzijskog Carstva u doba vladavine iranske dinastije Ahemenida. Korišten je kao administrativno središte i odmorište perzijskih vladara Kira Velikog i Kambiza II., dok Darije I. Veliki krajem 6. stoljeća pr. Kr. premiješta glavni grad u Perzepolis. Pasargada je danas važno arheološko nalazište u Iranu i jedan od sedamnaest UNESCO-ovih spomenika Svjetske baštine u toj zemlji.